*Η διάλεξη του Εμπειρίκου Περί σουρρεαλισμού και η υποδοχή της*

 Το 1935 είναι, από πολλές απόψεις, το σημαντικότερο έτος της ιστορίας του ελληνικού υπερρεαλισμού. Είναι η χρονιά που ο Ανδρέας Εμπειρίκος έδωσε, «μπροστά σε μερικούς βλοσυρούς αστούς που άκουγαν, φανερά ενοχλημένοι, ότι εκτός από τον Κονδύλη και τον Τσαλδάρη υπήρχαν και άλλοι ενδιαφέροντες άνθρωποι στον κόσμο, που τους έλεγαν Φρόυντ ή Μπρετόν», την περίφημη διάλεξή του *Περί σουρρεαλισμού* και λίγο αργότερα εξέδωσε την *Υψικάμινο*, το πρώτο υπερρεαλιστικό βιβλίο που εκδόθηκε στα ελληνικά. Η γνωριμία ωστόσο του Έλληνα ποιητή με τον υπερρεαλισμό ξεκινάει σχεδόν δέκα χρόνια νωρίτερα.

 Ήταν το 1926 που ο Εμπειρίκος αποφάσισε να εγκατασταθεί στο Παρίσι, κυρίως λόγω των έντονων ιδεολογικών διαφορών που υπήρχαν ανάμεσα σε αυτόν και στον πατέρα του, απόφαση που έμελλε να αλλάξει σημαντικά τη ζωή του αλλά σε μεγάλο βαθμό και την ιστορία της νεοελληνικής λογοτεχνίας. Γιατί στο Παρίσι επρόκειτο να ασχοληθεί συστηματικά με την ψυχανάλυση και να συναντηθεί καθ' οδόν, όπως λέει,  με τον υπερρεαλισμό, στον οποίο έφτασε μέσω της ψυχανάλυσης, κινήματα τα οποία αποδείχθηκαν και τα δύο θαυμάσια και χρησιμότατα εργαλεία για τον Ανδρέα Εμπειρίκο προκειμένου να διαμορφώσει και επιτύχει τις απελευθερωτικές του επιδιώξεις – ποιητικές και ιδεολογικές.

Ο ίδιος γράφει το 1939: «Ποιος ξέρει, ίσως να έψαχνα ακόμη μέχρι σήμερα, αν η συγκλονιστική για μένα επαφή με τον υπερρεαλισμό, δεν μου άνοιγε τα μάτια. Από την ημέρα εκείνη, μπορώ να πω, πως μονομιάς σχεδόν, διέκρινα πού βρισκόταν ο δρόμος και ρίχθηκα με ενθουσιασμό, με αληθινή αγαλλίασι, στο ρεύμα του ιστορικού κινήματος. Είχα ακούσει το κάλεσμά του και το δέχθηκα. Είχα ακούσει την φωνή του, την φωνή εκείνη, που τόσο σωστά είπε ο Μπρετόν, στο πρώτο του μανιφέστο, πως εξακολουθεί να ψάλλη, και στις παραμονές του θανάτου, και επάνω από τις καταιγίδες. [...] Και τώρα, δράσσομαι της ευκαιρίας, να εκδηλώσω άλλη μια φορά, εδώ, όλο μου τον θαυμασμό και όλη μου την ευγνωμοσύνη στον Ανδρέα Μπρετόν και στους άλλους υπερρεαλιστάς, οι οποίοι, μετά τον Σίγκμουντ Φρόυντ και τους ψυχοαναλυτάς, είναι εκείνοι, που στην εποχή μας, έχυσαν το πιο πολύ και το πιο άπλετο φως, μέσα στα πυκνά σκοτάδια που μας περιβάλλουν».

 Ο Εμπειρίκος γνώρισε τους υπερρεαλιστές μέσω των ψυχαναλυτών. Από το 1926 στο Παρίσι ασχολείται με την ψυχανάλυση, κάνοντας προσωπική και διδακτική ανάλυση κοντά στον René Laforgue, ιδρυτικό μέλος και πρώτο πρόεδρο της νεοσύστατης τότε Ψυχαναλυτικής Εταιρείας Παρισίων. Γράφει ο Ελύτης πάλι: «Τύχη του ήταν ότι έπεσε στα χέρια του Rene Laforgue, ενός από τους πιο διάσημους ιδρυτές της Διεθνούς Ψυχαναλυτικής Εταιρείας, όπως, λίγο αργότερα, στα χέρια ενός άλλου σημαίνοντος ψυχαναλυτή, του Fra-Whiteman, φίλου του Ανδρέα Μπρετόν, που είχε και την πρωτοβουλία να φέρει σ' επαφή τον Έλληνα ποιητή με την ομάδα των υπερρεαλιστών». Ήδη ο Εμπειρίκος γνώριζε κάποιες από τις δραστηριότητες και από τα έργα των υπερρεαλιστών και ήταν, καθώς φαίνεται, έτοιμος να δεχτεί την καθοριστική για την προσωπικότητά του επίδραση τού κινήματος και να ριχτεί στην υπερρεαλιστική απελευθερωτική περιπέτεια.

 Η Ελλάδα του 1935 δεν ήταν όμως πιθανότατα καθόλου έτοιμη, γεγονός που δεν σταμάτησε τον Ανδρέα Εμπειρίκο, εγκατεστημένο πια στην Αθήνα, απ' το να ρίξει τους σπόρους του επαναστατικού κινήματος με τρεις διαφορετικές ενέργειές του. Τον Ιανουάριο θα δώσει τη διάλεξή του *Περί σουρρεαλισμού*, τον Μάρτιο θα εκδώσει την ποιητική του συλλογή *Υψικάμινος* και, τον επόμενο χρόνο, θα φιλοξενήσει στο σπίτι του την «Επίδειξη σουρρεαλιστικών έργων».

 Στην περίφημη αυτή διάλεξή του ο ποιητής θα μιλήσει ενώπιον του αθηναϊκού κοινού, ως γνώστης και συμμέτοχος στο διεθνές υπερρεαλιστικό κίνημα, για την ιστορική εξέλιξη του κινήματος, για το περιεχόμενο και τις πρακτικές του και για την επαναστατική του στόχευση. Θα ξεκινήσει μιλώντας για τον ντανταϊσμό, τον οποίο θεωρεί σημαντικό και απαραίτητο πρόδρομο του υπερρεαλισμού, τόσο σε θεωρητικό όσο και σε πρακτικό επίπεδο: «Ο ντανταϊσμός χωρίς ποτέ να κατορθώση να δώση το οργανωμένο σύστημα που μας έδωσε αργότερα ο σουρρεαλισμός, κατόρθωσε εντούτοις να διατυπώση μερικές αρχές και μερικά συνθήματα που, ακολουθούμενα και εφαρμοζόμενα, επέτρεπαν μέχρις ενός σημείου μια κοινή δράση προς ένα κοινό σκοπό. Η κυριώτερη αρχή της θεωρίας ήταν πως η ποίηση πρέπει να πηγάζει κατ' ευθεία από το ασυνείδητον». Ο ντανταϊσμός ωστόσο ήταν, σύμφωνα με τον Εμπειρίκο, αναγκασμένος να ατονήσει κυρίως λόγω της έλλειψης στέρεης θεωρητικής βάσης και οργάνωσης. Ο υπερρεαλισμός αντιθέτως, υποστηρίζει στη συνέχεια ο ποιητής, «είναι μια πραγματική επανάσταση πειθαρχημένη, με δράση ανταποκρινομένη σε πλήρη και αυτοκέφαλη θεωρία και με συνειδητές επιδιώξεις». Οι οποίες επιδιώξεις είναι η υπέρβαση των στενών ορίων της λογικής, η επίθεση εναντίον της ολότητος των «καλώς κειμένων» της κοινωνίας, η επαφή του ανθρώπου με το θαυμαστό και με το άγνωστο, η σύνδεση Ποίησης και Ζωής και η διάχυση της ποιητικής λειτουργίας σε όλη την ανθρωπότητα και, τελικά, η «όσον το δυνατόν πληρέστερη χειραφέτηση του πνευματικού ανθρώπου από τους διαστρεβλωτικούς κώδικες μιας αφύσικης ηθικής και αισθητικής επιβολής επάνω στον αισθαντισμό μας.

 Το τελευταίο μέρος της διάλεξης του Εμπειρίκου ασχολείται με το ζήτημα που βασάνισε τους υπερρεαλιστές, περισσότερο από κάθε άλλο, όλα τα χρόνια που προηγήθηκαν του δευτέρου παγκοσμίου πολέμου, το θέμα της πολιτικής στράτευσης. Μέχρι το 1925 οι υπερρεαλιστές μπορούσαν ακόμη να δηλώνουν ότι το πνεύμα της εξέγερσης είναι υπεράνω κάθε πολιτικής, και να θεωρούν την υπερρεαλιστική τους δραστηριότητα πράξη επαναστατική, που όχι μόνο δεν αντιτίθεται στην προλεταριακή επανάσταση, αλλά είναι παράλληλη με αυτή και ένα βήμα μπροστά. Στη συνέχεια όμως θα διαφανεί μια υπαναχώρηση των υπερρεαλιστών ως προς την πολιτική δράση. Ο Πιερ Ναβίλ, μέλος της υπερρεαλιστικής ομάδας από το 1924, θα προσχωρήσει πρώτος στον κομμουνισμό, ενώ ο Μπρετόν, με το κείμενό του «Νόμιμη Άμυνα», θα απαντήσει και θα διακηρύξει την ανεξαρτησία της ομάδας του από το κομμουνιστικό κόμμα. Νέες παλινωδίες και διαμάχες θα ακολουθήσουν, ο Μπρετόν θα προσχωρήσει επίσης, λίγα χρόνια αργότερα, στο κομμουνιστικό κόμμα, απ' όπου όμως θα διαγραφεί το 1935.

 Ο Ανδρέας Εμπειρίκος στη διάλεξή του δεν θα επεκταθεί, ενώπιον των βλοσυρών Αθηναίων αστών, στην παράθεση όλων αυτών των γεγονότων και προβληματισμών. Γνωρίζουμε, ωστόσο, ότι τον Ιούνιο του 1935 θα τηλεγραφήσει στον Αντρέ Μπρετόν διαβεβαιώνοντάς τον ότι: «προσχωρούμε ανεπιφύλακτα και με απέραντη χαρά στη δική σας ορθόδοξη υπερρεαλιστική ομάδα ελπίζοντας παρ' όλα ταύτα ότι αποδεχόμαστε ακόμη συμμαχία με τις αρχές ψυχανάλυσης και διαλεκτικού υλισμού εκτός πλαισίου κόμματος της Τρίτης Διεθνούς».

 Η διάλεξη ολοκληρώνεται. Ο Οδυσσέας Ελύτης σχολιάζει: «Έλειπαν οι καλοί αγωγοί της θερμότητας των ιδεών – οι νέοι. Παρ΄ όλ' αυτά ο σπόρος είχε πέσει, και σε λίγο, μέσα στη χρυσή σκόνη της άνοιξης που έφτανε, άρχισαν να μετεωρίζονται και να στίλβουν παράξενα ονόματα και όροι πρωτάκουστοι: το υποσυνείδητο, η αυτόματη γραφή, το hasard objectif, τα collages, η μέθοδος paranoiaque critique, το merveilleux, και τα λοιπά». Δυο μήνες αργότερα θα τυπωθεί και η *Υψικάμινος* στις εκδόσεις «Κασταλία» σε διακόσια αριθμημένα αντίτυπα. Η πρώτη κριτική για τη συλλογή θα δημοσιευτεί στην εφημερίδα «Πρωία» και θα ανήκει στον Στράτη Μυριβήλη:

«Αλλά μια συλλογή ποιημάτων που να ημπορεί να διώξη την μελαγχολίαν και να χαροποιήση έτσι άφθονα και αυθόρμητα τον άνθρωπο, δεν υπήρχε έως σήμερα. Λοιπόν σήμερα υπάρχει αυτή η συλλογή. Ο τίτλος της είναι "Υψικάμινος", και εκυκλοφόρησε κατ' αυτάς τας ημέρας. το είδος του ποιητικού μεταλλεύματος που ρέει από την εν λόγω Υψικάμινον, λέγεται "συρρεαλισμός". Γαλλιστί αφού πρόκειται περί Γαλλικού είδους.[...] Σπουδαία δουλειά, θα πήτε: Να καθίσης, και να γράφης άρατα θέματα, κουκιά μαγειρεμένα. Ε, λοιπόν, αν το πήτε αυτό, την πάθατε κιόλας... Διότι αυτή η φράσις "άρατα θέματα, κουκιά μαγειρεμένα" είναι ήδη συρρεαλισμός της οξυτέρας μορφής... Αντιγράφω μερικά μεζελίκια της τοιαύτης ποιήσεως δια να σας δώσω μίαν ιδέαν: "Αι δονήσεις του λαιμοδέτου" [...] Αυτά τα απρόοπτα αποτελέσματα είναι δυνατόν να φέρουν αι δονήσεις του λαιμοδέτου... Εξ ίσου ενδιαφέρον είνε και ένα ποίημα με τον τίτλον "Ασβέστης" όπου ο ποιητής ερωτά με δικαιολογημένην ανησυχίαν: "Δεν έχομε κυδώνια...". Αυτό το ζήτημα φαίνεται να απασχολή ζωηρά τον ποιητήν. Αν έχομεν κυδώνια ή δεν έχομεν. Αν ήτο ολιγώτερον συρρεαλιστής και περισσότερον προνοητικός, θα ανησυχούσε μάλλον να μάθη, αν έχωμεν λεμονόκουπες».

Παρόμοια θα είναι υποδοχή κάθε σχεδόν υπερρεαλιστικού έργου που θα εμφανιστεί στην Ελλάδα τα επόμενα χρόνια. Μα ο σπόρος έχει ήδη πέσει, το 1935, και η πορεία προς την πλήρη και ολοκληρωτική απελευθέρωση του ανθρώπου, όπως την οραματίζεται ο υπερρεαλισμός και ο Ανδρέας Εμπειρίκος, έχει ξεκινήσει.

Ενδεικτική βιβλιογραφία

Παντελής Βουτουρής, *Η συνοχή του τοπίου*, Εισαγωγή στην ποιητική του Ανδρέα Εμπειρίκου, εκδόσεις Καστανιώτης

Γιώργης Γιατρομανωλάκης, *Ανδρέας Εμπειρίκος, Ο ποιητής του έρωτα και του νόστου*, εκδόσεις Κέδρος

Μάθιου Γκαίηλ, *Νταντά και υπερρεαλισμός*, μτφ. Γιώργος- Ίκαρος Μπαμπασάκης, εκδόσεις Καστανιώτης

Οδυσσέας Ελύτης, *Ανοιχτά χαρτιά*, εκδόσεις Ίκαρος

Οδυσσεας Ελύτης, *Αναφορά στον Ανδρέα Εμπειρίκο*, εκδόσεις Ύψιλον

Ανδρέας Εμπειρίκος, *Περί σουρρεαλισμού*, Η διάλεξη του 1935, Εκδόσεις Άγρα

Ανδρέας Εμπειρίκος, *Υψικάμινος*, εκδόσεις Άγρα

Ανδρέας Εμπειρίκος, *Γραπτά ή Προσωπική μυθολογία*, εκδόσεις Άγρα

Αντρέ Μπρετόν, *Μανιφέστα του σουρρεαλισμού*, μτφ. Ελένη Μοσχονά, εκδόσεις Δωδώνη

Maurice Nadeau, *Η ιστορία του Σουρρεαλισμού*, μτφ. Αλεξάνδρα Παπαθανασοπούλου, εκδόσεις Πλέθρον

Νίκος Σιγάλας, *Ο Ανδρέας Εμπειρίκος και η ιστορία του ελληνικού υπερρεαλισμού*, εκδόσεις Άγρα

Σωτήρης Τριβιζάς, *Το σουρρεαλιστικό σκάνδαλο, Χρονικό της υποδοχής του υπερρεαλιστικού κινήματος στην Ελλάδα*, εκδόσεις Καστανιώτης